Simona Halep a revenit în clasamentul WTA. Pe ce loc se află românca
- Bianca Ion
- 15 martie 2024, 20:29
La scurt timp după victoria de la TAS, Simona Halep mai are parte de încă o bucurie. Românca a revenit în clasamentul WTA, pe site-ul oficial al Billie Jean King Cup.
Pe ce loc se află Simona Halep în clasamentul WTA
Simona Halep a revenit în clasamentul WTA, ocupând locul 58, conform site-ului oficial al Billie Jean King Cup. Asta după ce sportiva a fost convocată în echipa României pentru Billie Jean King Cup, în meciul împotriva Ucrainei, programat pentru 12 și 13 aprilie, în barajul de calificare în grupa principală.
Această poziție a fost aceeași ca și cea ocupată de Halep pe 7 august 2023, când Tribunalul Independent Sports Resolutions a decis o suspendare provizorie de 4 ani, o decizie ulterior anulată de TAS și redusă la 9 luni.
Ce ar însemna recuperarea clasamentului pentru Simona Halep
Pentru Simona Halep, recuperarea punctelor ar fi o veste deosebit de importantă. Asta ar însemna că nu ar mai depinde exclusiv de organizatorii turneelor pentru a fi inclusă în tablourile principale.
Locul 58 i-ar permite să participe la turneele de Grand Slam și să își pună speranțe în participarea la Jocurile Olimpice de la Paris. Criteriul principal de calificare este clasamentul mondial WTA din data de 10 iunie 2024, după încheierea turneului de la Roland Garros.
În plus, pentru a fi eligibilă pentru echipa de Billie Jean King Cup a țării sale, trebuie să fi fost nominalizată între edițiile JO de la Tokyo 2020 și Paris 2024, iar una dintre aceste nominalizări să fi avut loc în 2023 sau 2024.
De asemenea, ar fi necesar să fie în top 56 jucătoare din lume, deși acest criteriu ar putea fi ajustat către locul 100, având în vedere că fiecare țară are dreptul la un număr maxim de 4 sportive înscrise la simplu. În prezent, Simona nu are un clasament și va trebui să se bazeze pe wild card-uri pentru a începe să-și construiască unul.
Poate reveni pe teren, pe baza invitațiilor
Jucătoarea de tenis a primit o invitație pentru a participa la turneul Miami Open. Inițial, susținătorii săi au spus că ar trebui să refuze invitația, dat fiind că nu este bine pregătită. Jucătorii pot primi maximum șase invitații pe sezon. Drept urmare, fanii au apreciat că Halep, încă nepregătită pentru un turneu de asemenea anvergură, și-ar irosi wild-cardul.
Regulamentul WTA prevede că un fost lider al clasamentului poate primi un număr nelimitat de asemenea invitații.
"Orice fost număr 1 mondial, fostă câștigătoare a Turneului Campioanelor sau a unui turneu de Grand Slam va putea accepta un număr nelimitat de invitații pe tablourile principale ale competițiilor", prevede regulamentul WTA
Drept urmare, Simona Halep, care îndeplinește două condiții, va putea juca și la alte turnee, chiar dacă clasamentul nu-i permite să se califice direct.